和通山尹張松坡夢遊廬山吟
作者：余宏孫
朝代：宋

paragraphs: 我行匡廬鬢青青，往往大醉琵琶亭。
歸來老我二十載，惟有夢寐勞神形。
有時遍歷開先寺，老僧禪定齁齁睡。
有時經過五柳家，秫香酒熟邀人醉。
恍兮惚兮真若飛，高泊天池坐忘歸。
晴雲漠漠披絮帽，白鶴冉冉來羽衣。
方將餐霞煉顔色，覺來無失亦無得。
何當整理下澤車，共逐雙鳬訪真跡。